Mixja Neokatekumenali Il-Mixja Neokatekumenali jew Neokatekumenat hija Katekumenat Post-Batteżimali, ċioe proċess ta' inizjazzjoni Kristjana fi ħdan il-Knisja Kattolika illi hija iddedikata għall-formazzjoni ta' fidi adulta. Hija inbdiet mill-pittur Spanjol Kiko Arguello fil-bidu tas-sittinijiet u intlaqgħet bl-approvazzjoni tal-Kurja Rumana. Tul dawn l-aħħar tletin sena hija għenet biex jiffurmaw iżjed minn 73 Seminarju Missjunarju Djoċeżan madwar id-dinja. F'Ġunju tal-2002, is-Santa Sede approvat l-Istatuti tal-Mixja Neokatekumenali "ad experimentum" filwaqt li 'l-Knisja Kattolika tat l-approvazzjoni finali tagħha f'Ġunju tal-2008 fejn il-Mixja Neokatekumenali ġiet iddikjarata "Personae Giuridca Publica", jiġifieri f'dak kollu illi tagħmel il-Mixja Neokatekumenali, qiegħda tiġi irrapreżentata il-Knisja Kattolika. . Il-Mixja Neokatekumenali hija preżenti f'disa mitt (900) djoċeżi.. Il-Mixja Neokatekumenali bdiet fl-1964 fil-faqar ta Palomeras Atlas ġewwa Madrid, frott ix-xogħol ta' Kiko Arguello u Carmen Hernandez, illi bdew iħabbru il-Vanġelu lill-fqar tal-post. Hekk kif beda jgħaddi ż-żmien, din il-Kerygma (Aħbar tajba) ġiet imnedija f'sinteżi katetika, fuq it-tripied; "Kelma t'Alla - Liturġija - Komunita'", illi tfittex li twassal lin-nies f'komunjoni fraterna u fidi matura. Din l-esperjenza katetika ġdida, imwielda fit-tiġdid tal-Konċilju Vatikan it-Tieni, ġibdet l-attenzjoni u l-interess profond tal-Arċisqof Casimiro Morcillo, li kien l-Arċisqof ta' Madrid, illi inkoraġġixxa lill-inizjaturi tal-Mixja biex ixerrduha fil-parroċċi illi riduha. Din l-esperjenza ta' evanġeliżżazjoni b'hekk xterdet gradwalment fl-Arċidjoċeżi ta' Madrid u fi djoċeżijiet oħra Spanjoli. Minn hemmek xterdet ukoll fl-Italja fejn bil-permess tal-Kardinal Angelo dell'Acqua, li dak iż-żmien kien il-vigarju ġenerali tal-Qdusija Tiegħu il-Papa Pawlu sitta għad-distrett ta' Ruma, l-ewwel Komunita' Neokatekumenali bdiet fil-parroċċa tal-Madonna tas-Sagrament Imqaddes u fil-parroċċa tal-Martri Kanadiżi. Minn dak iż-żmien il'hemm, il-Mixja Neokatekumenali kompliet tinxtered fi djoċeżijiet madwar id-dinja kollha, fil-kontinenti kollha u f'iżjed minn mija u għoxrin pajjiż. L-Isem ta' din l-inizjattiva ta' fidi ġej mill-katekumenat tal-Knisja Nisranija bikrija, illi kien iż-żmien ta' katekiżmu ta' qabel il-magħmudija. Il-Mixja Neokatekumenali hija itinerarju ta' Formazzjoni Kattolika, valida għas-soċjeta u għaż-żminijiet tal-lum. Il-Mixja Neokatekumenali hija għas-servizz tal-isqfijiet bħala forma ta' implimentazzjoni djoċeżana tal-Inizjazzjoni fil-ħajja Nisranija u ta' edukazzjoni tal-fidi, skond l-indikazzjonijiet tal-Konċilju Vatikan it-Tieni u l-Maġisteru tal-Knisja. . Hija magħmula minn katekumenat post-batteżimali (jew katekumenat batteżimali għall-membri li ma rċevewx il-magħmudija), edukazzjoni li tkompli fil-fidi u servizz ta' katekeżi. . Il-Mixja Neokatekumenali hija implimentata fid-djoċeżijiet taħt id-direzzjoni tal-Isqof Djoċeżan u taħt it-tmexxija tal-ekip Responsabbli tal-Mixja Neokatekumenali, skond il-linji proposti mill-inizjaturi tagħha. Dawn il-kwotazzjonijiet huma meħuda mill-Istatuti tal-Mixja Neokatekumenali maħruġa u approvati f'Ġunju tal-2002. Huma ġew ukoll tradotti u ippublikati bil-Malti. Il-Mixja Neokatekumenali, fidila għall-mudell tal-Knisja primittiva, hija strutturata bħala itinerarju bit-tarġiet, fidila wkoll għall-ispirazzjoni oriġinali biex "Taghmel Komunita Nisranija bħall-Familja Mqaddsa ta' Nażżaret, illi tgħix f'umilta, sempliċita,lodi (tifħir) u fejn l-ieħor huwa Kristu" . L-Itinerarju Neokatekumenali, jibda fil-parroċċa b'ċiklu ta' katekeżijiet, illi huma mqassma fuq xahrejn, fejn hija ppreparata u mħabbra il-Kerygma, l-Aħbar it-tajba tal-mewt u l-qawmien ta' Sidna Ġesu Kristu. Fl-aħħar ta' dan il-perjodu, b'dawk illi jilqgħu is-sejħa illi jibdew dan il-katekumenat post-batteżimali, il-komunita neokatekumenali tifforma. Din il-komunita hija fdata fil-kura pastorali tal-Kappillan u ta' saċerdoti oħra fil-parroċċa, u tibda il-vjaġġ tagħha permezz tat-tripied tal-Ħajja Kristjana: Kelma ta' Alla, Liturġija u Komunita. Bħalissa, l-ekipp internazzjonali responsabbli tal-Mixja Neokatekumenali huwa magħmul mill-inizjaturi Kiko Arguello u Carmen Hernandez (it-tnejn Spanjoli), u minn presbiteru taljan, Patri Mario Pezzi, mid-Djoċeżi ta' Ruma. L-ekipp internazzjonali jinnomina il-kulleġġ elettorali (magħmul minn tmenin sa mija u għoxrin membri) illi huwa fdat bl-elezzjoni ta' Ekipp Responsabbli Ġdid. ). Jiddependu mill-ekipp internazzjonali, l-ekippijiet lokali tal-Katekisti Itineranti (madwar sebgħa mija), mlaħħqa mill-ekipp internazzjonali tal-mixja Neokatekumenali fid-diversi pajjiżi jew reġjuni tad-Dinja. Huma jikkontribwixxu fil-furmar tal-ewwel komunitajiet neokatekumenali ta' parroċċa, u jżommu kuntatt regolari mal-isqfijiet tad-Djoċeżi fejn jaħdmu; l-ekippijiet itineranti jżommu wkoll kuntatt kontinwu mar-responsabbli tal-Mixja Neokatekumenali, filwaqt illi jżuru l-komunitajiet li kkatekiżżaw u jieħdu ħsieb l-iżvilupp tal-Mixja Neokatekumenali fit-territorju mogħti lilhom, waqt li jkunu totalment fidili lejn il-kariżma mogħtija lil inizjaturi u ubbidjenti għall-Ordinarju Lokali. Dawn l-ekippijiet ta' katekisti itineranti għall-evanġeliżżazzjoi huma normalment iffurmati minn irġiel ċelibi jew nisa, minn koppja lajċi miżżewġa u bi presbiteru (saċerdot), bil-permess tal-Isqof jew tas-superjur tiegħu. Dawn joffru lilhom infushom liberalment u bir-rieda tagħhom, iħallu djarhom, il-karriera u l-ħbiberiji u jkunu lesti illi jintbgħatu f'liema parti tad-dinja, mingħajr sigurtajiet ekonomiċi, u jafdaw fil-Provvidenza Divina. Il-katekisti itineranti jibqgħu f'kuntatt kontinwu mal-parroċċa u il-komunita' tagħhom, fejn huma jirritornaw perjodikalment. F'liema ħin iridu, huma jistgħu jinħallu mill-missjoni tagħhom. L-Itineranti jistgħu jagħtu bidu għall-mixja Neokatekumenali fi djoċeżi oħra wara li ssir talba tal-Kappillan u bil-permess tal-Ordinarju. Quddiem is-sekulariżżazzjoni tal-Ewropa ta' Fuq u inħawi kbar tad-dinja, l-Inizjaturi tal-Mixja Neokatekumenali bdew l-esperjenza tal-Familja fil-Missjoni, biex permezz ta' din il-kariżma, iħawlu il-preżenza tal-Knisja Kattolika fil-pajjiżi fejn ma teżistix jew waslet biex tmut ("Implantatio Ecclesiae" jew biex isaħħu l-komunitajiet kattolici f'inħawi partikolarment diffiċli. Il-Papa Benedittu Sittax, feda dan il-mandat missjunarju lil madwar mitejn familja illi bdew din il-missjoni fit-tnax ta' Jannar 2006, u ġab in-numru ta' familji fil-Missjoni tal-Mixja Neokatekumenali għall iżjed minn ħames mija madwar id-dinja kollha. Il-familji l-oħra intbgħatu kollha mill-Papa Ġwanni Pawlu it-tieni. . Dawn is-Seminarji Djoċeżani huma l-frott tal-Konċilju Vatikan it-Tieni u tal-viżjoni profetika tal-Papa Ġwanni Pawlu it-Tieni. L-idea illi jitwaqqfu dawn is-seminarji bdiet ġewwa Ruma, id-djoċeżi tal-Papa innifsu, biex iwaqqfu seminarju b'dawn il-karatteristiċi: Fl-1988, l-ewwel Seminarju Redemptoris mater ġie mwaqqaf mill-Kardinal Poletti, Vigarju tal-Papa f'Ruma. Dawn is-Seminarji għandhom vokazzjonijiet imwielda fil-mixja Neokatekumenali. Is-seminaristi ta' dawn is-Seminarji għandhom l-istess formazzjoni edukazzjonali bħas-seminarji djoċeżani l-oħrajn, skond id-direttivi tal-pajjiżi fejn jinstabu. Is-Seminarji Redemptoris Mater m'humiex Seminarji tal-Mixja Neokatekumenali, imma Seminarji Djoċeżani taħt il-ġurisdizzjoni tal-Ordinarju. Sal-lum il'fuq minn tlieta u sebgħin (73) Seminarju Redemptoris Mater ġew miftuħa f'ħames kontinenti, u minnhom ġew ordnati iżjed minn elf u ħames mitt presbiteru. Minn mindu bdiet il-Mixja Neokatekumenali, dejjem sabet appoġġ kbir u kontinwu mingħand il-Papiet. L-ewwel Papa li laqgħa l-Mixja Neokatekumenali kien Pawlu Sitta, li fetaħ il-bibien sabiex tiġi rikonoxxuta u mgħejuna. Il-Papa Ġwanni Pawlu II jibqa magħruf bħala l-Papa li tant ta apoġġ u għajnuna lil Mixja Neokatekumenali. Sa minn mindu kien Arċisqof Kardinal fi Krakovja, il-Polonja, huwa laqa il-Mixja Neokatekumenali fid-Djoċeżi tiegħu. Dejjem semma il-Mixja Neokatekumenali bħala "Itininerarju validu għaż-żminijiet tal-lum", u ħadem ħafna sabiex l-Istatuti jgħaddu u b'hekk il-Mixja Neokatekumenali tkun rikonoxxuta uffiċjalment mill-Knisja. Huwa qies dejjem lil mixja Neokatekumenali bħala strument utli ħafna għall-evanġeliżżazzjoni l-ġdida u nkoraġixxa kemm felaħ saħħansietra lil isqfijiet u l-kappillani biex jiftħu l-bibien għall-Mixja. Huwa wkoll għamel ir-rit Neokatekumenali bħala rit uffiċjali tal-Knisja Kattolika. Il-Kardinal Ratzinger fetaħ il-Mixja Neokatekumnali ġewwa Munich il-Ġermanja fuq xewqa tiegħu innifsu fis-sebgħinijiet meta kien għadu Arċisqof ta' Munich,u offra ħafna appoġġ, tant illi taħtu għaddew l-Istatuti u ġew approvati waqt li kien għadu l-Kap tal-Kongregazzjoni tad-Duttrina tal-Fidi. Wara li sar Papa Benedettu XVI, bagħat il-fuq minn mitejn familja fil-Missjoni filwaqt illi faħħar il-frott tal-Mixja Neokatekumenali. Fis-sena 2007 huwa semma l-Mixja Neokatekumenali bħala eżempju ċar ta' kollaborazzjoni u ko-operazzjoni bejn il-"movimenti" u l-kappillani, u ħeġġeġ lil movimenti biex jaddottaw l-istess attitudni. Fi kliemu stess, il-Papa ta bħala eżempju, il-proċess tal-approvazzjoni tal-istatuti tal-Mixja Neokatekumenali: "Kienet triq twila, b'ħafna kumplikazzjonijiet li għadhom kultant iseħħu s'issa, imma sibna mod ekkleżjali illi tant tejjbet ir-relazzjoni bejn il-kappillan u il-mixja; u hekk aħna nimxu il-quddiem!" "L-istess huwa veru għall-movimenti l-oħrajn!" żied ukoll. Fi Frar tal-2007, wara dan id-diskors tal-Papa Benedettu Sittax, l-Isqfijiet tad-diversi riti kattoliċi tal-Art Imqaddsa issuġġerew lil Mixja Neokatekumenali bħala mudell ta' ko-operazzjoni u żiedu jgħidu: "Għeżież aħwa tal-Mixja: Nilqgħukom fid-djoċeżijiet tagħna!" "Nirringrazzjaw lil Alla tal-grazzja illi l-Mulej tagħkom u tal-Kariżma li l-Ispirtu s-Santu nissel fil-Knisja permess tal-ministeru tagħkom ta' formazzjoni post-batteżimali. Ninsabu grati ħafna tal-preżenza tagħkom fi wħud mill-parroċċi tagħna, għat-tħabbir tal-Kelma ta' Alla għall-għajnuna illi tagħtu lil fidili billi issaħħu l-fidi tagħhom u tgħinuhom fil-Knejjes lokali tagħhom. Il-Jum Dinji taż-Żagħżagħ (magħruf iżjed bħala World Youth Day), huwa avveniment illi jseħħ bejn wieħed u ieħor kull sentejn jew tlieta. Huma avvenimenti organiżżati mill-Knisja Kattolika, fejn żagħżagħ minn madwar id-Dinja kollha jinġabru flimkien mal-Papa f'belt partikolari magħżula f'xi parti tad-Dinja. Il-Mixja Neokatekumenali hija organiżżatur attiv ħafna fi ħdan dawn il-Jiem Dinjiji taż-żagħżagħ u tiġbor għexieren ta' eluf ta' żagħżagħ kull darba mill-komunitajiet Neokatekumenali biex jattendu il-Jum Dinji taż-Żagħżagħ. Matul l-aħħar Jum Dinji taż-żagħżagħ, li sar f'Kolonja fil-Ġermanja f'Awwissu tal-2005, kważi mitt elf (100,000) żagħżugħ u żagħżugħa mill-Mixja Neokatekumenali rħewla lejn Kolonja, kważi wieħed minn kull għaxra taż-żagħżagħ kollha illi kienu attendew dan l-avveniment. Kienu tliet mija u ħamsin iż-żagħżagħ tal-Mixja Neokatekumenali f'Malta illi telgħu għall-jum dinji taż-żagħżagħ f'Kolonja. Wara il-laqgħa tal-Papa maż-żagħżagħ, l-inizjaturi tal-Mixja Neokatekumenali jorganiżżaw laqgħa maż-żagħżagħ tal-Mixja Neokatekumenali, u fl-aħħar ta' din il-laqgħa issir sejħa għall-vokazzjonijiet. F'Bonn fl-2005, madwar elf u ħames mitt (1500) ġuvintur irrispondew għall din is-sejħa, flimkien ma' disa mitt tfajliet (900) illi ħassewhom imsejħin biex jidħlu f'ħajja reliġjuża. Dawn iż-żagħżagħ wara jibdew proċess ta' dixxerniment (imsejħin gruppi vokazzjonali) fid-djoċeżijiet jew il-parroċċi tagħhom, illi jista jwassalhom għall-presbiterat jew ħajja ikkonsagrata. Fl-4 ta' Settembru 2007, tħejjiet laqgħa għal dawk iż-żagħżagħ mill-Mixja Neokatekumenali illi telgħu għall-pellegrinaġġ ta' Loreto. Il-Laqgħa f'Montorso, limiti ta' Loreto seħħet sabiex il-Papa Benedittu XVI ikun jista jiltaqa maż-żagħżagħ tal-Ewropa kollha, li fil-laqgħa kienu jlaħħqu mal-ħames mitt elf. Din il-laqgħa issemmiet "Agora' dei Giovani". L-għada, jiġifieri fl-4 ta' Settembru, ġew imlaqqgħa fl-istess post in-Neokatekumeni, illi kienu numru kbir sew, dak ta mitt elf mill-Ewropa biss. Minnhom kien hemm ukoll 320 żagħżagħ minn Malta. Fl-aħħar ta' din il-laqgħa saret sejħa għall-vokazzjonijiet, u 3,200 żagħżugħ u żagħżuha offrew ruħhom għall-ħajja ikkonsagrata. Minnhom kien hemm 2000 ġuvni u 1200 tfajla. Din l-istatistika turi in-numru ta' komunitajiet Neokatekumenali fl-Ewropa, fl-Amerika ta' Fuq u fl-Amerika t'Isfel, fl-Ażja, fil-Lvant Nofsani, fl-Oċeanja u fl-Afrika. Fi djoċeżi tiġi stabilita il-Mixja Neokatekumenali fuq stedina tal-Isqof. Imbgħad, il-komunitajiet huma stabbiliti ġewwa parroċċa u kull komunita normalment ikollha bejn 30 u 50 persuna. L-ikbar numru ta' komunitajiet fl-Ewropa (u fid-Dinja) huma fl-Italja. Spanja, il-Polonja, il-Portugall, il-Krowazja u Malta għandhom numru kbir ta' komunitajiet ukoll. Interessanti ħafna illi l-akbar densita ta' komunitajiet per capita tinsab appuntu f'Malta! B'mitt komunita fi gżira ta' erba mitt elf ruħ. Guam fil-paċifiku jiġi it-tieni b'ħamsa u tletin komunita (popolazzjoni ta' 115,000) Hemm madwar ħames mitt komunita fl-Istati Uniti tal-Amerika. L-Amerika t'Isfel u l-Amerika Ċentrali, kif ukoll il-Messiku għandhom eluf ta' komunitajiet kull wieħed. Pajjiżi oħra b'numri kbar ta' komunitajiet jinkludu il-Filippini b'iżjed minn sitt mitt komunita. L-Awstralja għandha ħamsin komunita. Il-Komunitajiet fl-Afrika jgħoddu mat-tmien mija u qiegħdin jiżdiedu b'rata mgħaġġla. L-Istatuti tal-Mixja Neokatekumenali ġew approvati f'Ġunju tal-2002 mill-Kunsill Pontifiċju għal-Lajċi, u huma immarkati bħala ad experimentum, għal ħames snin, sa Ġunju tal-2007. Id-Direttorju Katetiku tal-Mixja diġa kien approvat mill-Kongregazzjoni għad-duttrina tal-Fidi, meta kienet immexxija mill-Kardinal Ratzinger. L-Istatuti ġew approvati b'mod definittiv mill-Kunsill Pontifiċju għal-Lajċi, nhar il-11 ta' Mejju 2008, Solennita' ta' Pentekoste. Kif jixhed l-isem, l-Istatuti huma ir-rikonoxximent uffiċjali tal-Mixja bħala katekumenat post-batteżimali tal-Knisja Kattolika u jiddeskrivu kif tiffunzjona, waqt li d-Direttorju Katetiku għandu fih il-metodu u l-punti katetiċi tal-Mixja. Il-Mixja Neokatekumenali f'Malta twieldet fl-1973 fuq stedina tal-Kappillan tal-parroċċa tal-Immakulata Kunċizzjoni fil-Ħamrun, Dun Ġużepp Mifsud Bonniċi, wara li l-Arċisqof ta' dak iż-żmien, Mons Mikiel Gonzi ta' l-approvazzjoni tiegħu. Il-Katekisti Itineranti illi introduċew il-Mixja Neokatekumenali f'Malta huma Eusebio u Gulietta Astiaso, u huma wkoll katekisti ta' żewġ reġjuni fl-Italja, l-Abruzzo u il-Marche. Mill-parroċċa tal-Immakulata Kunċizzjoni fil-Ħamrun, il-Mixja xterdet ukoll fil-parroċċi tal-Mosta, ta' San Ġwann u Guardamangia. Il-Parroċċa tal-Immakulata Kunċizzjoni fil-Ħamrun, il-parroċċa ta' Santa Maria tal-Mosta u Tal-Madonna ta' Lourdes f'San Ġwann (inċidentalment dawn it-tliet parroċċi huma kollha iddedikati lill-Madonna) huma meqjusin bħala parroċċi prinċipali f'Malta fejn tidħol il-Mixja Neokatekumenali. Minnhom ħarġet il-mixja fil-parroċċi l-oħrajn f'Malta. In-numru ta' parroċċi f'Malta u Għawdex illi il-Mixja Neokatekumenali hija attiva fihom, huwa ta' 26. F'Għawdex il-Mixja Neokatekumenali tinstab fil-Katidral u s-Sannat. Il-Mixja f'Malta tinsab fil-lokalitajiet u l-parroċċi segwenti; F'dawn il-parroċċi kollha, kull sena isiru il-katekeżijiet. Aktar informazzjoni fuq id-dati tal-katekeżijiet jista jinġieb mingħand il-Kappillani tal-parroċċi rispettivi. Minn dak iż-żmien il'hawn il-Mixja f'Malta xterdet tant li Malta sar l-iżjed pajjiż b'komunitajiet skond il-popolazzjoni ta' pajjiż. F'Malta hawn il'fuq minn mitt (100) komunita' Neokatekumenali u n-numru ta' dawk li jagħmlu din il-mixja jaqbeż it-tliet elef (3000) ruħ. Fil-Parroċċa tal-Mosta jinsab iċ-Ċentru Neokatekumenali Djoċeżan, magħruf bħala il-"Katekumenju". Fiħ saru wkoll ħafna laqgħat tas-Sinodu Djoċeżan. Fil-Parroċċa tal-Immakulata Kunċizzjoni (Ħamrun) qiegħed jinbena Katekumenju ġdid. Il-Komunitajiet Neokatekumenali f'Malta taw ħafna frott, kemm lokalment kif ukoll barra minn Malta. Diversi huma ż-żwiġijiet li salvaw mit-tkissir, u ħafna huma l-familji kbar u Nsara li ffurmaw. Mill-komunitajiet Neokatekumenali twieldu ħafna vokazzjonijiet u kariżmi. Dawn jinkludu familji itineranti, presbiteri itineranti u fil-missjoni, familji fil-missjoni, rġiel u nisa illi offrew ħajjithom għall-evanġeliżżazzjoni kemm bħala itineranti kif ukoll bħala servizz għall-familji fil-missjoni u fis-seminarji Redemptoris Mater u seminaristi. Kemm fil-passat u kif ukoll illum, dawn il-vokazzjonijiet u kariżmi kollha illi ħarġu minn Malta, wettqu u għadhom iwettqu xogħol ta' evanġeliżżazzjoni f'diversi pajjiżi barra minn Malta, bħall-India, Pakistan, Filippini, Sri Lanka, Veneżuela, Libya, Kenya, Ġorġja, Olanda, Awstralja, Franza, L-Istati Uniti, Turks&Caicos Islands (Karibew), Guam, il-Paċifiku (Kiribati, Hawaii, Saipan), Albania, Korea t'Isfel, Finlandja, Svizzera, Italja, Irlanda, l-Ingilterra, iċ-Ċina u t-Taiwan.